Prim-vicepreședintele PNL Rareș Bogdan a dat de înțeles, luni, 18 martie, într-o declarație de presă, că nu-l cunoaște pe medicul Cătălin Cîrstoiu, cel care este vehiculat pe surse drept canidatul PSD-PNL pentru Primăria Capitalei. Europarlamentarul PNL a recunoscut că inițial a crezut că este vorba despre jurnalistul Ion Cristoiu.
"Am vrut să-l sun pe maestru Cristoiu, cu care am făcut vreo trei ani emisiuni și să-l întreb: Ce faci, maestre, candidezi? De fapt e Cîrstoiu, nu Cristoiu. Eu nu îl cunosc pe domnul acesta. Am înțeles că e doctor de dinți... nu de dinți, de genunchi. Eu nu am probleme cu genunchii, din fericire încă mă țin genunchii. Eu nu îl știu, să-i dea Dumnezeu sănătate. Am înțeles că e manager la Spitalul Universitar.", a declarat Rareș Bogdan, potrivit Digi24.
Prim-vicepreședintele PNL a continuat într-o notă ironică și aprecierile cu privire la cealaltă variantă de candidat comun la Primăria Capitalei, arhitectul Tiberiu Florescu.
"Când eram la Barcelona am primit numele unui arhitect, celebru am înțeles, domnul Florescu. Vineri îmi spuneau că domnul Florescu este candidat. Am dat repede pe Google, am văzut că e un domn extrem de apreciat. Dacă ne spuneai dinainte ce se dorește, am fi vorbit și cu nepotul lui Gaudi.", a spus Rareș Bogdan.
Europarlamentarul PNL a spus că dacă colegii din coaliție consideră că unul dintre cei doi posibili candidați este soluția el nu va zice "da sau ba".
"Arhitectul Florescu sau doctorul de genunchi, eu nu îi știu, noi nu i-am testat. Dacă colegii din PSD vin și ne arată că e o soluție, eu nu vin și zic da sau ba. La Capitală se caută o soluție optimă, dacă soluția optimă este domnul Cîrstoiu, mergem pe Cîrstoiu", a declarat Rareș Bogdan, în fața jurnaliștilor.
În ceea ce-l privește pe Cristian Popescu Piedone în locul lui Nicușor Dan la Primăria Capitalei, liberalul a răspuns: "Îl schimbi pe dracu cu mă-sa, nu știu".